text: Sommerrevy kræver folketingsvalg nu!
  21 januar 2015 kl. 10.26
  Sommerens revyhold i Sønderborg opfordrer Helle Thorning -Schmidt til at udskrive valg.
  Politikere er som bekendt godt stof, når der skal udtænkes nye numre til revyerne. Det mener de også hos Sønderborg Sommer Revy, hvor de nu opfordrer til at der bliver trykket på valgknappen.
  -Vi skal ikke blande os i politik, siger Leif Maibom men når vi allerede nu kan konstatere, at vi har solgt langt over 33% af samtlige 20.500 billetter, så er det med et vist antal vælgere i ryggen, at vi forlanger et hurtigt valg.
  Det vil jo blive en trist sommer for vælgerne, hvis ikke et nyt hold ministre har haft en vis periode til at lave skandaler, dumme sig eller på anden måde træde i spinaten, så revyforfatterne har noget at skrive om.
  Ellers kommer revyen jo kun til at handle om vejret, Margrethes 75 års fødselsdag og måske en hurtig tur over broen i Krone 7. skriver Leif Maibom i opfordringen.
  